次韻勾龍元應
作者：李流謙
朝代：宋

paragraphs: 春歸知何時，庭草一尺長。
風軟不起塵，薄日如秋陽。
裘葛固異宜，單衣已疎凉。
妍紅色事人，攬鏡無餘粧。
青山只蒼然，久要自不忘。
枯藤引我去，栗留囀幽篁。
濯足江無波，照眼竹有光。
展旗三伐鼓，騷壇起榛荒。
垂髫伏窗几，抵掌談皇王。
持之欲何施，海禽眩鏗鏘。
風摇薜荔屋，塵集芙蓉堂。
升斗尚何言，正比鈎餌香。
投老遲問道，欲覓閑中忙。
社成蓮亦花，歃血記此章。